b'\n_START_ARTICLE_\nKonon\n_START_SECTION_\n\xc5\xbdivljenje in delo\n_START_PARAGRAPH_\nKonon je deloval v Aleksandriji. Po izro\xc4\x8dilu je bil Evklidov u\xc4\x8denec in Arhimedov u\xc4\x8ditelj in prijatelj v Aleksandriji, kjer je Arhimed za kratek \xc4\x8das \xc5\xa1tudiral. Spoprijateljila sta se za vse \xc5\xbeivljenje. Arhimed ga je zelo cenil, ne samo osebno, ampak tudi intelektualno. Arhimed je cenil tudi Eratostena, \xc4\x8deprav je bil le-ta menda precej prevzeten. Zdi se, da sta bila samo Konon in Eratosten, \xc5\xa1e posebej pa Konon, edini osebi od Arhimedovih sodobnikov, s katerima je lahko zelo napredni Arhimed delil svoje misli in bil prepri\xc4\x8dan, da ga razumeta. Nekatera svoja najbolj\xc5\xa1a dela je Arhimed sporo\xc4\x8dil Kononu v pismih. Po Kononovi smrti, se je Arhimed dopisoval s Kononovim u\xc4\x8dencem, Dositejem. _NEWLINE_Verjetno je Konon za\xc4\x8del prou\xc4\x8devati Arhimedovo spiralo, ki jo druga\xc4\x8de pripisujejo Arhimedu._NEWLINE_Apolonij je poro\xc4\x8dal, da se je Konon ukvarjal s sto\xc5\xbenicami._NEWLINE_Opravljal je astronomska opazovanja na Siciliji. Arhimed je bil takrat z njim v stiku. Pribli\xc5\xbeo leta 245 pr. n. \xc5\xa1t. je egip\xc4\x8danski kralj Ptolemaj III. krenil na pot na bojni pohod. Kraljica Berenika je darovala svoje lase Afroditinemu sveti\xc5\xa1\xc4\x8du, da bi pregovorila boginjo, naj ga varuje in mu nakloni zmago. Lasje so izginili, nedvomno pa so jih ukradli lovci na spominke. Konon je nemudoma prepri\xc4\x8dal \xc5\xbealostno kraljico, da je Afrodita ponesla lase v nebo, kjer zdaj vise kot \xc4\x8disto novo ozvezdje. Pokazal je na te\xc5\xbeko opazno skupino zvezd, ki ji dotlej astronomi \xc5\xa1e niso posvetili svoje pozornosti. Od takrat je skupina znana kot Berenikini kodri (Coma Berenices). Imena tedaj niso vsi sprejeli, tako da ozvezdja v svojem delu Almagest leta 138 Ptolemaj ni navedel.'